Lenaneo la Sesigo le alosa baithuti
Dialogane tsa boranyane jwa lenaneo la sesigo di kopilwe go kgaogana le morafe maitemogelo le mosola wa go inaakanya le ba metlobo ya dibuka. E rile a abela ba ba neng ba fetsa dithuto tsa bone ditlankana bosheng, mogolwane mo lephateng la banana, metshameko le ngwao, Rre Dominic Botshelo a tlhalosa fa lephata la gagwe le tshwaragane le ba metlobo ya dibuka go netefatsa gore setshaba se itse ka mosola wa metlobo ya dibuka. E rile a ema batsena moletlo ka lefoko mogolwane wa metlobo ya dibuka kwa Selebi Phikwe, Rre Boikago Medupe a tlhalosa gore maikaelelo le maitlamo a bone ke go ruta setshaba ka dikitso tsa maranyane, go ithuta le go fetisa melaetsa ka inthanete. O tlhalositse gore fa dithuto tse di fiwang baithuti di ka tsewa ka tlhwaafalo di ka tlhabolola matshelo a batho jaaka go tsena mo go tsa kgwebo. O tsweletse a tlhalosa fa e se botlhe ba ba kgonang go tsena ka kgoro ya metlobo ya dibuka ka mabaka a a farologaneng a tshwana le go tlhoka nako mme a tlhalosa gore go na le thulaganyo e e dirwang ka go ikopanya le bone gore motho a kgone go ithuta a le kwa lwapeng. O tlhalositse gore dithuto tsa go nna jalo di ka akolwa ke mongwe le mongwe go sa kgathalesege gore motho o nale dingwaga di le kae. Rre Medupe a re lenaneo la Sesigo le ntse le tsaya dikgwedi tse tharo mme mo nakong eno le tsaya dikgwedi di le tlhano gore baithuti ba aloge. A re go simolola ka Tlhakole ngwaga o o fetileng le mono ngwaga go ema ka kgwedi ya Hirikgong ba kwadisitse baikopedi ba lenaneo la Sesigo ba le 200.